SK Úradný vestník Európskej únie CE 259/9

Prínos dobrovoľníckej práce pre hospodársku a sociálnu súdržnosť

P6_TA(2008)0131

Uznesenie Európskeho parlamentu z 22. apríla 2008 o prínose dobrovoľníckej práce pre hospodársku a sociálnu súdržnosť (2007/2149(INI))

(2009/C 259 E/02)

Európsky parlament,

— so zreteľom na štvrtú správu o hospodárskej a sociálnej súdržnosti (KOM(2007)0273),

— so zreteľom na rozhodnutie Európskeho parlamentu a Rady č. 1904/2006/ES z 12. decembra 2006, ktorým sa na obdobie rokov 2007 – 2013 ustanovuje program Európa pre občanov na podporu aktívneho európskeho občianstva (1),

— so zreteľom na rozhodnutie Európskeho parlamentu a Rady č. 1719/2006/ES z 15. novembra 2006, ktorým sa ustanovuje program Mládež v akcii na obdobie rokov 2007 – 2013 (2),

— so zreteľom na rozhodnutie Rady č. 2006/144/ES z 20. februára 2006 o strategických usmerneniach Spoločenstva pre politiku rozvoja vidieka (programové obdobie 2007 – 2013) (3),

— so zreteľom na rozhodnutie Rady 2006/702/ES zo 6. októbra 2006 o strategických usmerneniach Spoločenstva o súdržnosti (4),

— so zreteľom na uznesenie z 13. novembra 2006, prijaté Radou a zástupcami vlád členských štátov, ktorí sa zišli na zasadnutí Rady, o plnení spoločných cieľov v oblasti účasti a informovanosti mladých ľudí na účely podpory ich aktívneho európskeho občianstva (5),

— so zreteľom na oznámenie Komisie s názvom Podpora plnohodnotnej účasti mladých ľudí na vzdelávaní, zamestnanosti a dianí v spoločnosti (KOM(2007)0498),

— so zreteľom na oznámenie Komisie s názvom Demografická budúcnosť Európy – pretvorme výzvu na príležitosť (KOM(2006)0571),

— so zreteľom na odporúčanie Európskeho parlamentu a Rady 2001/613/ES z 10. júla 2001 týkajúce sa mobility študentov, osôb zvyšujúcich si kvalifikáciu, dobrovoľníkov, učiteľov a inštruktorov v Spoločenstve (6),

— so zreteľom na svoje uznesenie z 13. marca 2007 o podnikovej sociálnej zodpovednosti: nové partnerstvo (7),

— so zreteľom na stanovisko Výboru regiónov o prínose dobrovoľníckej práce k hospodárskej a sociálnej súdržnosti (8),

— so zreteľom na stanovisko Európskeho hospodárskeho a sociálneho výboru na tému „Dobrovoľná činnosť, jej úloha v európskej spoločnosti a jej vplyv“ (9),

— so zreteľom na stanovisko Výboru regiónov k úlohe dobrovoľníckych organizácií – prínos pre európsku spoločnosť (10),

— so zreteľom na články 158 a 159 Zmluvy o ES,

— so zreteľom na článok 45 rokovacieho poriadku,

— so zreteľom na správu Výboru pre regionálny rozvoj (A6-0070/2008),

A. keďže podľa spoľahlivých odhadov vykonáva dobrovoľnícku prácu viac ako 100 miliónov občanov EÚ (11),

B. keďže podľa prvých zistení bezprostredne po implementácii príručky OSN o neziskových inštitúciách predstavuje hospodársky prínos neziskových inštitúcií v priemere 5 % HDP, pričom aj striedmy odhad času venovaného dobrovoľníckej práci predstavuje viac ako štvrtinu tejto hodnoty (12),

C. keďže dobrovoľnícka činnosť je významnou hnacou silou rozvoja občianskej spoločnosti a posilňovania solidarity ako jednej z kľúčových hodnôt EÚ, ako aj nevyhnutnou súčasťou pri podpore programov na rozvoj spoločenstiev, najmä v tých členských štátoch, ktoré práve prekonali prechodné obdobie po páde komunizmu,

D. keďže nedávna štúdia organizácií zahŕňajúcich dobrovoľníkov v celej Európe ukázala vysokú mieru pridanej hodnoty: za každé euro, ktoré organizácie vydali na podporu dobrovoľníkov, sa im vrátilo v priemere 3 až 8 EUR (13),

E. keďže je potrebné plne si uvedomiť nesmierne dôležitý prínos dobrovoľníckej práce pre tvorbu sociálneho kapitálu,

F. keďže udržateľné financovanie, najmä financovanie na administratívne účely, má zásadný význam pre dobrovoľnícke organizácie a všeobecne pre dobrovoľnícku prácu,

G. keďže z nedávnej správy Európskej nadácie pre zlepšovanie životných a pracovných podmienok vyplýva, že sociálny kapitál je kľúčovým prvkom v úsilí o rozvíjanie politík na podporu vidieckeho hospodárskeho rozvoja (14),

H. keďže ústredným bodom nedávnej štúdie o mestskom programe (Urban) v Aarhuse je skutočnosť, že pre úspešnú realizáciu programu mali kľúčový význam miestni občania a úsilie dobrovoľníkov (15),

I. keďže dobrovoľnícka práca sa nevyznačuje len merateľnou hospodárskou hodnotou, ale takisto môže viesť k výrazným úsporám v oblasti verejných služieb; keďže v tejto súvislosti je dôležité zabezpečiť, aby dobrovoľnícka činnosť bola doplnkom verejných služieb, a nie ich náhradou,

J. keďže dobrovoľnícka práca je prínosom pre osobnostný a sociálny rozvoj dobrovoľníka a má pozitívny dosah v rámci komunity, a to napríklad na medziľudské vzťahy,

K. keďže dobrovoľníci zohrávajú dôležitú úlohu pri plnení cieľa lisabonskej stratégie, ktorým je sociálno-ekonomická súdržnosť, a to tým, že sa podieľajú na finančnom začleňovaní, napríklad zakladaním regulovaných úverových združení a neziskových finančných družstiev, ktoré vedú a spravujú dobrovoľníci,

L. keďže podniková sociálna zodpovednosť spoločností je jednak významným hnacím motorom obchodu a zároveň predstavuje základný prvok európskeho sociálneho modelu,

M. keďže dobrovoľnícka práca a udržateľný rozvoj spolu súvisia,

N. keďže medzi organizáciami zahŕňajúcimi dobrovoľníkov je dôležité presadzovať a podporovať najlepšie postupy riadenia dobrovoľníckej činnosti,

O. keďže dobrovoľnícka činnosť vedie k priamemu zapájaniu občanov do miestneho rozvoja a môže tak zohrávať významnú úlohu pri podpore občianskej spoločnosti a demokracie,

P. keďže v uvedenom uznesení Rady o aktívnom občianstve Rada vyzýva na výraznejšiu účasť mladých ľudí na občianskom živote, v účastníckych štruktúrach a na dobrovoľníckej práci,

Q. keďže v dôsledku demografických zmien v Európe možno v súčasnosti konštatovať vysoký počet starších potenciálnych dobrovoľníkov,

R. keďže dobrovoľnícka práca môže pozitívne vplývať na ľudské zdravie (16); keďže z tohto pozitívneho vplyvu na zdravie môžu profitovať všetky vekové kategórie a môže pomáhať pri predchádzaní telesným a duševným chorobám,

S. keďže dobrovoľnícka práca má svoje miesto v rámci posilňovania miestnych iniciatív rozvoja a podpory úspešného vykonávania množstva iniciatív financovaných Spoločenstvom, napríklad programov LEADER, INTERREG a PEACE,

1. vyzýva členské štáty a regionálne a miestne orgány, aby uznali hodnotu dobrovoľníckej práce pri podpore sociálnej a hospodárskej súdržnosti; okrem toho ich vyzýva na partnerskú spoluprácu s dobrovoľníckymi organizáciami a uskutočňovanie užitočných konzultácií s dobrovoľníckym sektorom s cieľom rozvíjať plány a stratégie na uznanie, ohodnotenie, podporu, uľahčenie a podnecovanie dobrovoľníckej práce; takisto naliehavo vyzýva členské štáty, aby vytvorili stabilný a inštitucionálny rámec na účasť mimovládnych organizácií na verejných diskusiách;

2. vyzýva príslušných odborníkov Komisie, aby jasnejšie rozlišovali medzi dobrovoľníckymi a mimovládnymi organizáciami, ktorých činnosť nie je organizovaná na rovnakom dobrovoľníckom základe, a žiada o komplexný celoeurópsky prieskum povahy, úrovne a vnútorných mechanizmov sociálnej účasti vrátane dobrovoľníckej účasti a financovania tohto účelu;

3. vyzýva členské štáty a regionálne a miestne orgány, aby sa skutočne snažili umožniť dobrovoľníckym organizáciám prístup k dostatočným a udržateľným finančným prostriedkom, či už na administratívne účely alebo projekty, bez nadmerného vypisovania formulárov, formalít alebo byrokracie, a zároveň zachovať nevyhnutnú kontrolu využívania verejných financií;

4. naliehavo vyzýva členské štáty a regionálne a miestne orgány, aby v záujme zabezpečenia rýchlej reakcie na prírodné katastrofy a nehody podporovali zriaďovanie dobrovoľníckych pohotovostných služieb v každej lokalite;

5. upriamuje pozornosť Komisie na skutočnosť, že zásada partnerstva, zakotvená v strategických usmerneniach Komisie pre rozvoj vidieka (programové obdobie 2007 až 2013) a strategických usmerneniach Komisie pre súdržnosť, sa nie vždy dodržiava na vnútroštátnej úrovni (17), a preto dôrazne vyzýva Komisiu, aby prijala náležité administratívne a inštitucionálne opatrenia s cieľom zabezpečiť, aby sa jej politiky, postupy a protokoly počas konzultácií a rokovaní o štrukturálnych fondoch a počas následných operácií skutočne dodržiavali a presadzovali;

6. odporúča, aby všetky členské štáty predkladali pravidelné satelitné účty neziskových inštitúcií, a žiada, aby sa do týchto účtov zahrnula aj dobrovoľnícka práca a tvorcovia politiky tak mohli pri vypracúvaní politík zohľadniť neziskové inštitúcie; vyzýva Komisiu, aby posúdila, ako by sa mohla dobrovoľnícka práca začleniť ako osobitná kategória do štatistických záznamov Eurostatu;

7. rozhodne podporuje názor, že dobrovoľníctvo a dobrovoľnícka činnosť by nemali nahrádzať platenú prácu;

8. vyzýva Komisiu, aby svoje úsilie smerovala k zavedeniu systému pre všetky fondy Spoločenstva, pričom dobrovoľnícku činnosť možno uznávať ako prínos k spolufinancovaniu projektov, a aby vytvorila mechanizmy, ktorými by bolo možné dobrovoľnícku prácu primerane ohodnotiť; víta úsilie niektorých generálnych riaditeľstiev Komisie o prijatie pružnejšieho prístupu k akceptácii dobrovoľníckej činnosti ako prínosu zodpovedajúceho financovaniu Spoločenstva v spoločne financovaných projektoch;

9. vyzýva Komisiu, aby pre rastúce množstvo mimoriadne skúsených starších občanov ochotných venovať sa dobrovoľníckej práci podporovala možnosti pre starších dobrovoľníkov a vypracovala program Seniori v akcii, ktorý by bol súbežným a doplnkovým programom k spomínanému programu Mládež v akcii, a navyše aby podporovala osobitné programy pre medzigeneračnú dobrovoľnícku prácu a pre inštruktáže;

10. nabáda členské štáty, aby podporovali a uľahčovali dobrovoľnícku činnosť vo všetkých spoločenstvách, a to skutočných aj virtuálnych, napríklad dobrovoľníctvo v rodine, okrajových skupinách alebo skupinách, pre ktoré dobrovoľnícka činnosť nie je až tak typická, a aby zdôrazňovali veľký význam organizovania dobrovoľníckej práce s cieľom zabezpečiť, aby bola zlučiteľná s rodinným a pracovným životom;

11. nabáda firmy a ďalšie subjekty v súkromnom sektore, aby ako súčasť svojej podnikovej stratégie sociálnej zodpovednosti finančne podporovali iniciatívy na propagáciu a posilňovanie dobrovoľníckej práce, a naliehavo vyzýva členské štáty, aby v súvislosti s dobrovoľníckou prácou v podnikoch poskytovali súkromnému sektoru stimuly na financovanie a podporu dobrovoľníckeho sektora, a teda prispievali k zabezpečeniu prenosu podnikových postupov a know-how zo súkromného do verejného sektora a takisto aby zlepšili kvalitu života na miestnej úrovni tým, že budú vyzývať na svojpomoc pri riešení miestnych problémov;

12. vyzýva Komisiu, aby zvýšila uznanie dobrovoľníckej práce ako primeranej činnosti na nadobudnutie schopností a zručností prostredníctvom „pasu mládeže“ (Youthpass) s prepojením na Europass a zároveň aby zabezpečila, že dobrovoľnícka práca sa nebude považovať za alternatívu k formálnej odbornej príprave, ale za jej doplnenie; okrem toho vyzýva na prijatie celoštátnych a miestnych opatrení na zvýšenie mobility dobrovoľníkov;

13. vyzýva Komisiu a členské štáty, aby preskúmali odloženie prijatia navrhovanej európskej charty dobrovoľníkov, v ktorej by sa mala vymedziť úloha dobrovoľníckych organizácií a mali by sa stanoviť ich práva a povinnosti; odporúča, aby sa v každoročných vzájomných hodnoteniach (peer-reviews) posúdila dobrovoľnícka práca vykonávaná členskými štátmi a v rámci konkrétnych odvetví a organizácií;

14. odporúča Komisii a členským štátom, aby vytvorili európsku databázu so základnými údajmi o dobrovoľníckych organizáciách, ako aj s podrobnými informáciami o najlepších postupoch, ktoré by priniesli užitočné usmernenia na zdokonalenie systémov dobrovoľníckej činnosti;

15. vyzýva príslušné orgány, aby zabezpečili, že dobrovoľníci budú v rámci svojej dobrovoľníckej činnosti primerane krytí úrazovým poistením a poistením osobnej zodpovednosti a že kryté budú aj akékoľvek schválené výdavky dobrovoľníkov súvisiace s ich dobrovoľníckou činnosťou;

16. vyzýva Komisiu, členské štáty a regionálne a miestne orgány, aby propagovali dobrovoľníctvo prostredníctvom vzdelávania na všetkých stupňoch, a to tým, že vytvoria príležitosti na dobrovoľnícku činnosť na ranom stupni vzdelávacieho systému tak, aby sa vnímala ako bežný prínos k životu komunity, aby naďalej podporovali tieto aktivity aj v prípade starších študentov, aby napomáhali učeniu sa službou iným (tzv. service learning), pri ktorom študenti pracujú v partnerstve s dobrovoľníckymi skupinami alebo skupinami určitého spoločenstva v rámci svojej diplomovej práce alebo štúdia na získanie určitej kvalifikácie, aby vyzývali na vytváranie väzieb medzi dobrovoľníckym sektorom a sektorom vzdelávania na všetkých úrovniach, aby propagovali dobrovoľnícku činnosť a aby uznávali učenie v rámci dobrovoľníckej činnosti ako súčasť celoživotného vzdelávania;

17. vyzýva Komisiu, aby preskúmala vytvorenie právneho základu v práve Spoločenstva na oslobodenie dobrovoľníckych organizácií od DPH z nákupov určených na plnenie ich cieľa a na oslobodenie darcov od dane z darovania na účely dobrovoľníckej práce;

18. vyzýva členské štáty, aby v súlade so zásadou subsidiarity vytvorili udržateľnú infraštruktúru pre dobrovoľnícku prácu, ktorá by riešila otázky ako je základné financovanie dobrovoľníckych organizácií;

19. odporúča, aby sa rok 2011 vyhlásil za Európsky rok dobrovoľníckej práce;

20. uznáva rozmanitosť dobrovoľníckych činností v členských štátoch, ale nabáda členské štáty a regionálne a miestne orgány, aby sa podľa možnosti vzájomne obohacovali prostredníctvom výmeny najlepších postupov;

21. vyzýva Komisiu, aby zaviedla podporné programy s cieľom vytvoriť účinnejšie systémy spolupráce a budovania sietí medzi dobrovoľníckymi organizáciami a aby posilňovala programy medzinárodnej dobrovoľníckej výmeny, ktoré by v niektorých prípadoch mohli prispieť k dosiahnutiu rozvojových cieľov milénia; osobitne vyzýva na vytvorenie programov na podporu oživenia dobrovoľníckych aktivít v členských štátoch, v ktorých sa dobrovoľnícka činnosť spojila s opatreniami záväzného charakteru;

22. odporúča podporovať cezhraničné dobrovoľnícke projekty;

23. vyzýva Komisiu, aby mala porozumenie pre situáciu dobrovoľníkov vo všetkých oblastiach politiky a zákonodarstva;

24. vyzýva príslušné miestne a regionálne zainteresované strany, dobrovoľnícke organizácie a médiá, aby občanom poskytovali náležité informácie o možnostiach dobrovoľníckej práce spolu s primeranou odbornou prípravou a osobitným dôrazom na zraniteľné skupiny spoločnosti a skupiny vytláčané na okraj spoločnosti a potreby vzdialených a nedostupných regiónov;

25. naliehavo vyzýva Komisiu, aby okrem Plánu D pre demokraciu, dialóg a diskusiu zaviedla aj Plán V pre ocenenie, uznanie a zviditeľnenie dobrovoľníkov (Valuing, Validating and ensuring the Visibility of Volunteers);

26. žiada Komisiu o preskúmanie jej vízovej politiky voči účastníkom z tretích krajín v rámci uznaných dobrovoľníckych programov EÚ s cieľom zaviesť voľnejší vízový režim najmä voči dobrovoľníkom z krajín susediacich s EÚ;

27. poveruje svojho predsedu, aby toto uznesenie postúpil Rade, Komisii, vládam a parlamentom členských štátov, Výboru regiónov a Európskemu hospodárskemu a sociálnemu výboru.

(1) Ú. v. EÚ L 378, 27.12.2006, s. 32.

(2) Ú. v. EÚ L 327, 24.11.2006, s. 30.

(3) Ú. v. EÚ L 55, 25.2.2006, s. 20.

(4) Ú. v. EÚ L 291, 21.10.2006, s. 11.

(5) Ú. v. EÚ C 297, 7.12.2006, s. 6.

(6) Ú. v. ES L 215, 9.8.2001, s. 30.

(7) Ú. v. EÚ C 301 E, 13.12.2007, s. 45.

(8) Ú. v. EÚ C 105, 25.4.2008, s. 11.

(9) Ú. v. EÚ C 325, 30.12.2006, s. 46.

(10) Ú. v. ES C 180, 11.6.1998, s. 57.

(11) Správa prieskumu Eurobarometer s názvom „Social Reality Stocktaking“, február 2007.

(12) Správa s názvom „Measuring Civil Society and Volunteering“ (Hodnotenie občianskej spoločnosti a dobrovoľníckej činnosti), ktorú uverejnila Johns Hopkins University, september 2007, www.jhu.edu/ccss.

(13) „Volunteering Works“ (Dobrovoľnícka práca), Institute for volunteering research and volunteering, Anglicko, september 2007.

(14) Pozri Mandl, I., Oberholzner, T., & Dörflinger, C.: European Foundation for Living and Working Conditions (Európska nadácia pre zlepšovanie životných a pracovných podmienok). http://www.eurofound.europa.eu/pubdocs/2007/18/en/1/ef0718en.pdf.

(15) Pozri Vestergaard Poulsen, L. From Deprived Neighbourhood to Sustainable Community (Od znevýhodnených sídlisk k udržateľným komunitám) English Summary. The Urban II Programme in Aarhus 2002-2007.

(16) Pozri „The Health Benefits of Volunteering – A Review of Recent Research“ (Výhody dobrovoľníckej práce z hľadiska zdravia – hodnotenie nedávneho výskumu) (Corporation for National and Community Service, 2007).

(17) Pozri „Civil Society as a Partner in European Union Structural Funds“ (Občianska spoločnosť ako partner v rámci štrukturálnych fondov Európskej únie). European Citizen Action Service, november 2004.